KUNSILL TAL-UNJONI EWROPEA MT Brussell, 10 ta' Marzu 2009 7334/09 (Presse 57) (OR. en) Il-Kunsill jasal għal qbil dwar rati tal-VAT imnaqqsa f'ċerti setturi Il-Kunsill Ewropew ta' Diċembru 2008 talab lill-Kunsill (ECOFIN) biex jiddeċiedi, sa Marzu 2009, il-kwistjoni dwar: "il-possibbiltà, għall-Istati Membri li jixtiequ, li japplikaw rati tal-VAT imnaqqsa f'ċerti setturi;". Il-Kunsill (ECOFIN) kellu diskussjoni fil-fond dwar is-sistema ġenerali tar-rati tal-VAT imnaqqsa, li b'riżultat tagħha huwa: – JIRRIKONOXXI li rati tal-VAT imnaqqsa jistgħu, skont iċ-ċirkostanzi, ikollhom effetti ekonomiċi pożittivi u negattivi, u għalhekk għandhom dejjem jitqiesu soluzzjonijiet alternattivi aktar effiċjenti qabel ma Stat Membru jiddeċiedi li juża l-għażla li japplika rati tal-VAT imnaqqsa. – LAĦAQ QBIL POLITIKU · li l-Istati Membri kollha, billi jemendaw id-Direttiva 2006/112/KE, għandu jkollhom l-għażla li japplikaw rati tal-VAT imnaqqsa fuq bażi permanenti għal: (1) Mingħajr preġudizzju għall-ANNESS III tad-Direttiva 2006/112/KE servizzi fl-Anness IV tad-Direttiva 2006/112/KE – Tiswija minuri ta' roti (bicycles), żraben u merkanzija tal-ġilda, ilbies u bjankerija tad-dar (inklużi t-tiswija u l-alterazzjoni); – tindif ta' twieqi u tindif fi djar privati; – servizzi ta' għajnuna domestika bħal għajnuna fid-dar u kura taż-żgħar, tax-xjuħ, tal-morda jew ta' persuni b'diżabilità; – Kura tax-xagħar; – rinnovazzjoni u tiswija ta' djar privati, għajr il-materjal li jifforma parti sinifikanti mill-valur tas-servizz ipprovdut; (2) Servizzi tar-ristoranti; (3) Kotba dwar il-mezzi fiżiċi kollha ta' appoġġ; · li l-Portugall jista' japplika rata tal-VAT imnaqqsa għat-taxxi fuq pontijiet fiż-żona ta' Lisbona u li Ċipru huwa permess japplika rata tal-VAT għall-LPG fiċ-ċilindri · u li l-oġġetti l-oħra kollha tal-proposta tal-Kummissjoni tal-2008 m'għandhomx ikunu eliġibbli għal rata tal-VAT imnaqqsa. – JIEĦU NOTA, f'konformita mal-eżitu tal-istudji ekonomiċi rilevanti li jivvalutaw l-impatt tar-rati tal-VAT imnaqqsa għal raġunijiet ambjentali, li r-rati tal-VAT imnaqqsa bħala għodda biex jintlaħqu l-objettivi tal-politika ambjentali huma rilevanti biss sa ċertu punt. – JIEĦU NOTA tal-intenzjoni tal-Kummissjoni li tippreżenta proposta biex testendi għal sentejn id-deroga għar-Renju Unit li tikkonċerna l-mekkaniżmu ta' ħlas invertit (reverse charge) u JIDDIKJARA l-appoġġ tiegħu għall-estensjoni. – JISTIEDEN lill-Kummissjoni biex tippreżenta, qabel l-iskadenza tal-perijodu transitorju ta' Malta għaż-żamma tar-rati tal-VAT tagħha ta' 0% minflok ir-rati tal-VAT imnaqqsa ta' 5% fuq il-provvisti ta' oġġetti tal-ikel u farmaċewtiċi fil-31 ta' Diċembru 2010, proposta adatta għall-estensjoni ta' dik id-dispożizzjoni sal-adozzjoni tal-arranġamenti definittivi msemmijin fl-Artikolu 402 tad-direttiva 2006/112/KE u JIDDIKJARA l-appoġġ tiegħu għall-estensjoni.